पाएं अपने शहर की ताज़ा ख़बरें और फ्री ई-पेपरडाउनलोड करें
यह है इंदौरियत! सफाई से पहले हम लोग मानवता में नंबर वन हैं। यह कहना है एक बेटे का, जिसने अपने शिक्षक पिता के कोरोना से गंभीर बीमार होने के बाद उपचार में राशि कम पड़ने पर ग्रुप पर सिर्फ एक मैसेज डाला और 1489 लोगों ने मात्र चार दिन में 25 लाख 70 हजार रुपए उनके खाते में ट्रांसफर कर दिए। यह राशि उनके पिता के पूर्व छात्रों ने भेजी है।
ज्यादातर ने अपने नाम तक नहीं बताए। केवल वेल विशर (शुभचिंतक) बताते हुए राशि ट्रांसफर कर दी। किसी ने 10 रुपए तो किसी ने हजार और कुछ ने अपने शिक्षक के लिए एक लाख रुपए तक भेजे। पूर्व छात्रों के पिता के प्रति इस स्नेह से अभिभूत पुत्र ने कहा, पिता का उपचार चल रहा है। 80 फीसदी से अधिक लंग्स इन्फेक्शन है। वे निजी अस्पताल के आईसीयू में भर्ती हैं। बाहर उनके शुभचिंतक दुआएं कर रहे हैं।
1489 छात्रों ने भेजी राशि, ज्यादातर ने नाम तक नहीं बताया
10 रुपए से लेकर एक लाख रुपए तक ट्रांसफर किए अपने शिक्षक के इलाज के लिए
लोगों को मना करना पड़ा, अब जरूरत नहीं है फिर भी आती रही राशि
बेटे ने बताया कि 16 अप्रैल को पिता में कोरोना के लक्षण दिखे। जांच कराई तो 18 को वह, मैं और परिवार के बाकी सदस्य भी पॉजिटिव आए। पिता को 20 अप्रैल को भर्ती करा दिया। मैं भी हो गया। कुछ दिन में मैं स्वस्थ हो गया, लेकिन पिता के उपचार के लिए काफी राशि की जरूरत लग रही थी। उन्हें संक्रमण बढ़ रहा था और इलाज में काफी दवाएं लग रही थीं। पिता 20 साल से शिक्षक हैं। मध्यमवर्गीय परिवार है। मैं खुद अभी पढ़ाई कर रहा हूं। पिता से पढ़े एक छात्र और मेरे कॉलेज के साथियों ने सोशल मीडिया पर पिता की मदद के लिए संदेश अपलोड कर दिया। चार-पांच दिन में ही लगातार इस पर पिता के लिए संदेश आने लगे और राशि भी आने लगी। हमें केवल 10-12 लाख तक ही राशि लगेगी। इससे काफी ज्यादा आ गई है। इसलिए हमने अब संदेश दिया है कि राशि दान नहीं करें, काफी जमा हो गई है। फिर भी कुछ लोग भेजते रहे। बाकी बची राशि हम आगे जरूरतमंद कोरोना पीड़ितों के लिए खर्च करेंगे।
(पुत्र ने पहचान उजागर नहीं करने का आग्रह किया है, इसलिए उनके नाम गोपनीय रखे गए हैं।)
इधर, राधास्वामी कोविड केयर सेंटर में अब 1200 मरीज कर सकेंगे भर्ती
राधास्वामी कोविड केयर सेंटर की क्षमता शनिवार को 1200 बेड की हो गई। दूसरे चरण में 600 बेड तैयार कर दिए गए हैं। सेंटर की व्यवस्था देख रहे आईडीए सीईओ विवेक श्रोत्रिय ने बताया जरूरत पड़ने पर तीसरे चरण का काम शुरू होगा। दूसरे चरण के 600 बेड में भी ऑक्सीजन के लिए 72 बेड रखे गए हैं। ऑक्सीजन लाइन डालने का काम चल रहा है। हमारा प्रयास है कि प्लांट 7 मई से पहले ही शुरू किया जा सके।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn